Author: Ondrasova
Last saved by: spano
Company: MDPT

PREDKLADACIA  SPRÁVA

	Správa o protokolárnom vyhodnotení plnenia zmluvy za 1. polrok 2002 sa predkladá na základe uznesenia vlády SR č. 513 z 15. mája 2002, bodu C. 2.
	Pôvodný termín predloženia uvedenej správy bol týmto uznesením stanovený 
na 30. októbra 2002. Vzhľadom na to, že došlo k oneskorenému rozdeleniu majetku Železníc Slovenskej republiky podľa súvahy k 31. decembru 2001 na samostatné, účtovne oddelené organizačné zložky Železníc Slovenskej republiky, predseda vlády SR súhlasil s odložením plnenia uvedenej úlohy do 30. 12. 2002. Prvýkrát boli v roku 2002 schválené dve samostatné zmluvy o výkonoch vo verejnom záujme a to pri prevádzkovaní dráhy (ŽSR) a pri prevádzkovaní osobnej dopravy na dráhe (Železničná spoločnosť, a.s.).
	V osobnej doprave z objednaných produktívnych (s prepravou cestujúcich) výkonov 34,0 mil. vlkm boli v 1. polroku zrealizované výkony vo výške 16,7 mil. vlkm, t. j. plnenie na 49,1 % z celkového objednaného výkonu, ktoré je v intenciách dohodnutej tolerancie + (-)1%.
	Železničná spoločnosť, a.s. obdržala z prepravy cestujúcich v priebehu sledovaného obdobia 48,65% plánovaných celoročných tržieb.
	Celková výška ekonomicky oprávnených nákladov predstavuje objem 4 176 mil. Sk, t. j. 59,4% z celoročných plánovaných EON. Za 1. polrok 2002 boli poskytnuté preddavky Železničnej spoločnosti, a.s. na krytie straty vo výške 778,087 mil. Sk, t. j. na úrovni 75 % z celkového plánovaného preddavku na rok 2002. Nekrytá strata je vo výške 2 413 mil. Sk, ktorú Železničná spoločnosť, a.s. kryla z úverov. Na krytie straty stanovenej v zmluve na rok 2002 bola poskytnutá štátna záruka na úver v objeme 3,0 mld. Sk. Zostávajúcu nekrytú čiastku pre rok 2002 v objeme 1,153 mld. Sk kryje spoločnosť z bežných komerčných úverov. Celá nekrytá strata bude riešená v protokolárnom vyhodnotení zmluvy za celý rok na základe auditovaných výsledkov spoločnosti. 
	Zástupcovia MDPT SR a Železničnej spoločnosti, a.s. sa dohodli, že budú akceptovať výsledky zmluvy o výkonoch vo verejnom záujme za 1. polrok 2002. MDPT SR však požaduje možnosť úpravy straty vykázanej v protokole v prípade, že zistí kalkulovanie neoprávnených nákladov a výkonov do ZVVZ, ktoré v čase uzatvárania protokolu neboli zistené alebo neboli tieto náklady vyčíslené.
	Navrhovaná správa vyhodnotenia uvedenej zmluvy nemá v tomto štádiu vyhodnotenia finančný, ekonomický, environmentálny vplyv a ani vplyv na zamestnanosť.